დანართი

თრუსოს დაცული ლანდშაფტის

წარმომადგენლობითი ორგანოს (საბჭო)

დ ე ბ უ ლ ე ბ ა

**მუხლი 1. ზოგადი დებულებები**

1. სათათბირო ორგანო (საბჭო) (შემდგომში – საბჭო) წარმოადგენს თრუსოს დაცული ლანდშაფტის ტერიტორიის მართვასთან დაკავშირებული ცალკეული საკითხების შესასწავლად და შესაბამისი დასკვნებისა და რეკომენდაციების მოსამზადებლად ყაზბეგის მუნიციპალიტეტის საკრებულოს მიერ „თრუსოს დაცული ლანდშაფტის შექმნისა და მართვის შესახებ“ საქართველოს კანონის მე-6 მუხლის საფუძველზე შექმნილ სათათბირო ორგანოს.

2. ეს დებულება განსაზღვრავს საბჭოს შემადგენლობას, უფლებებს, მოვალეობებს და მის საქმიანობასთან დაკავშირებულ სხვა, პროცედურულ საკითხებს.

**მუხლი 2. საბჭოს ამოცანები**

საბჭოს ამოცანებია: ა)თრუსოს დაცული ლანდშაფტის ტერიტორიის მართვასთან დაკავშირებული ცალკეული საკითხების შესასწავლა; ბ)თრუსოს დაცული ლანდშაფტის ტერიტორიის მართვასთან დაკავშირებული ცალკეული საკითხების შესახებ შესაბამისი დასკვნებისა და რეკომენდაციების მომზადება.

**მუხლი 3. საბჭოს უფლებამოსილება**

საბჭო უფლებამოსილია მოამზადოს თრუსოს დაცული ლანდშაფტის ტერიტორიის მართვასთან დაკავშირებული ცალკეული საკითხების შესახებ შესაბამისი დასკვნები და რეკომენდაციები.

**მუხლი 4. საბჭოს შემადგენლობა**

1. საბჭოს პერსონალური შემადგენლობა განისაზღვრება 12(თორმეტი) წევრით.

2.საბჭოს პერსონალურ შემადგენლობას ამტკიცებს ყაზბეგის მუნიციპალიტეტის საკრებულო.

3.საბჭოს შემადგენლობაში შედიან საქართველოს გარემოს დაცვისა და სოფლის მეურნეობის სამინისტროს შესაბამისი სტრუქტურული ერთეულის (ერთეულების) წარმომადგენელი (წარმომადგენლები), ყაზბეგის მუნიციპალიტეტის საკრებულოს წევრები და მერიის წარმომადგენელი (წარმომადგენლები).

4. საბჭოს თავმჯდომარეა საკრებულოს თავმჯდომარის მოადგილე.

**მუხლი 5. საბჭოს საქმიანობის წესი**

1. საბჭოს სხდომა მოიწვევა საჭიროებისამებრ საბჭოს თავმჯდომარის მიერ საკუთრი ინიციატივით ან საბჭოს მინიმუმ 3 წევრის მოთხოვნით. საბჭოს სხდომის დღის წესრიგს განსაზღვრავს საბჭოს თავმჯდომარე.

2. საბჭოს სხდომას საბჭოს თავმჯდომარის არყოფნის შემთხვევაში თავმჯდომარეობს საბჭოს ერთ-ერთი წევრი საბჭოს თავმჯდომარის დავალებით.

3.საბჭოს სხდომები ღიაა, გარდა საქართველოს კანონმდებლობით გათვალისწინებული შემთხვევებისა.

4. საბჭო უფლებამოსილია მოიწვიოს შესაბამის დარგში მომუშავე საერთაშორისო და ადგილობრივი ორგანიზაციების წარმომადგენლები ან/და ექსპერტები/სპეციალისტები; საჭიროების შემთხვევაში, საბჭოს კომპეტენციაში შემავალი საკითხების შესწავლისა და სათანადო რეკომენდაციების შემუშავების მიზნით შექმნას თემატური სამუშაო ჯგუფები ექსპერტებისა და სპეციალისტების მონაწილეობით; საბჭოს საქმიანობის მიზნებიდან გამომდინარე, საკითხის სრულყოფილად შესწავლისა და გამოკვლევის მიზნით, მოაწყოს სამუშაო შეხვედრები შესაბამის დაინტერესებულ პირებთან და უწყებებთან.

5. მასალები საბჭოს სხდომის მოწვევამდე ერთი კვირით ადრე საბჭოს სხდომაზე განსახილველად მომზადებული საკითხის თაობაზე წარედგინება საბჭოს თავმჯდომარეს, რომელიც უზრუნველყოს საბჭოს წევრებისათვის საბჭოს მასალებისა და დღის წესრიგის მიწოდებას.

6. საბჭო უფლებამოსილია, თუ სხდომას ესწრება საბჭოს წევრთა ნახევარზე მეტი.

7. საბჭო გადაწყვეტილებას იღებს ღია კენჭისყრით საბჭოს დამსწრე წევრთა უმრავლესობით. ხმების თანაბრად განაწილების შემთხვევაში უპირატესობა ენიჭება საბჭოს სხდომის თავმჯდომარის ხმას.

8 საბჭოს მიერ განხილული საკითხების რეალიზაციის მიზნით საბჭო იღებს გადაწყვეტილებებს, რომლებიც ფორმდება საბჭოს სხდომის ოქმის სახით.

9.საბჭოს მუშაობის ორგანიზაციულ-ტექნიკურ უზრუნველყოფას და საქმისწარმოების განხორციელებას, მათ შორის, ოქმების და სამუშაო ჯგუფის სამიანობისთვის სხვა აუცილებელი დოკუმენტების წარმოებას ახორციელებს საკრებულოს აპარატი.

**მუხლი 6. დასკვნითი დებულებანი**

1.საბჭოს გაუქმების, აგრეთვე მის შემადგენლობაში და საბჭოს საქმიანობის წესში ცვლილებების შეტანის საკითხს წყვეტს ყაზბეგის მუნიციპალიტეტის საკრებულო.